কোহলির বিরাট ইনিংস! নিউজিল্যান্ডকে হারিয়ে বর্ষবরণ ভারতের

ওয়েব ডেস্ক: আন্তর্জাতিক ক্রিকেটে আরও এক মাইলফলকে বিরাট কোহলি (Virat Kohli)। চোট সারিয়ে ফিরে আত্মবিশ্বাসের সঙ্গে রান পেলেন শ্রেয়স আইয়ারও (Shreyas Iyer)। রানে ফিরলেন অধিনায়ক শুভমন গিল (Shubman Gill)। আর ম্যাচ উইনিং ইনিংস খেলে ফের একবার ভারতীয় দলের মিডল-অর্ডারে বাড়তি অক্সিজেন দিলেন কেএল রাহুল (KL Rahul)। শেষমেশ ওডিআই সিরিজে নিউজিল্যান্ডকে ৪ উইকেটে হারিয়ে সিরিজে (IND vs NZ) এগিয়ে গেল ভারত।

এদিন টসে জিতে প্রথমে বোলিংয়ের সিদ্ধান্ত নেন শুভমন গিল। কিউয়ি ইনিংসের শুরুটা ভালোই করেছিলেন কনওয়ে ও হেনরি। দুই ব্যাটারের মধ্যে ১১৭ রানের পার্টনারশিপ হয়। হর্ষিতের বলে ৬২ করে আউট হন হেনরি, ৫৬ রানে সাজঘরে ফেরেন কনওয়ে। ইয়ং মাত্র ১২ রানে আউট করেন সিরাজ। এর পর স্কোরবোর্ডের হাল ধরেন ড্যারিল মিচেল (Daryl Mitchell)। ৮৪ রানের ঝকঝকে ইনিংস খেলেন তিনি। তবে তাঁকে সেভাবে সঙ্গ দিতে পারেননি কেউই। ৫০ ওভার শেষে ৮ উইকেটে ৩০০ রান তোলে নিউজিল্যান্ড। ভারতের হয়ে সিরাজ, হর্ষিত ও প্রসিদ্ধ একজোড়া করে উইকেট নেন। কুলদীপ নেন একটি উইকেট।

আরও পড়ুন: ভারতের বিরুদ্ধে ভারতীয় বংশোদ্ভূত স্পিনার! কে এই আদিত্য অশোক?

জবাবে ব্যাট করতে নেমে রোহিত শর্মাকে (Rohit Sharma) শুরু থেকেই মারমুখী মেজাজে দেখা যায়। কিন্তু ২৬ রানে আউট হন হিটম্যান। তারপর শুভমনের সঙ্গে স্কোরবোর্ডের হাল ধরেন বিরাট। দু’জনের মধ্যে ১১৮ রানের পার্টনারশিপ হয়। গিল ৫৬ রানে আউট হলে বিরাটের সঙ্গে রানের রথে সওয়ার হন প্রত্যাবর্তনকারী শ্রেয়স আইয়ার। এক রানের জন্য হাফ-সেঞ্চুরি মিস করলেও এদিন তাঁর ব্যাটিংয়ে প্রতিফলিত হয় আত্মবিশ্বাস। কোহলিও এদিন সেঞ্চুরি মিস করেন। ৯৩ রানে আউট হলেও আন্তর্জাতিক ক্রিকেটে বিরাট এক মাইলফলক স্পর্শ করেন তিনি।

জাদেজা ব্যাট হাতে সফল না হলেও মাঝে ২৯ রানের ক্যামিও ইনিংস খেলে ফের চমক দেন হর্ষিত রানা। তবে দায়িত্ব সহকারে দলকে ম্যাচ জেতান কেএল রাহুল। রানে অপরাজিত থাকেন তিনি। জেমিসন মাঝে লাগাতার উইকেট নিলেও ভারতকে রুখতে তা যে যথেষ্ট ছিল না, তা বলে দিল ম্যাচের ফলাফলই।